Smernica Komisie 97/49/ES
z 29. júla 1997,
ktorou sa mení a dopĺňa smernica Rady 79/409/EHS o ochrane voľne žijúceho vtáctva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 79/409/EHS z 2. apríla 1979 o ochrane voľne žijúceho vtáctva [1], naposledy zmenenú doplnenú Aktom o pristúpení Rakúska, Fínska a Švédska, najmä na jej článok 15,
keďže príloha I k smernici 79/409/EHS by mala byť zmenená a doplnená tak, aby zohľadňovala najnovšie informácie o situácii týkajúcej sa poddruhu vtákov Phalacrocorax carbo sinensis, najmä s ohľadom na skutočnosť, že v súvislosti s týmto poddruhom bol dosiahnutý priaznivý stav ochrany;
keďže opatrenia ustanovené v tejto smernici sú v súlade so stanoviskom Výboru pre prispôsobenie technickému a vedeckému pokroku zriadeného na základe smernice 79/409/EHS,
PRIJALA TÚTO SMERNICU:
Článok 1
Príloha I k smernici 79/409/EHS sa nahradí prílohou k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. septembra 1998. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 29. júla 1997